China en Zimbabwe vat handeArgieffoto China en Zimbabwe het Maandag verskeie samewerkingsooreenkomste onderteken tydens president Robert Mugabe se besoek aan Beijing. Die Xinhua-nuusagentskap het laat Maandagaand berig dat Mugabe Sondag vir ŉ staatsbesoek in China aangekom het, en gesprekke met president Xi Jinping van China gehad het. Mugabe en Xi het toegekyk terwyl verskeie ooreenkomste, waaronder oor voedsel, geldsake en toerisme, onderteken is. Volgens Xi is Mugabe ŉ ou vriend van China. Hy het Mugabe as ‘n Afrika-leier geprys vir sy stryd teen kolonialisme. Mugabe het gesê Zimbabwe is daartoe verbind om ekonomiese ontwikkeling te bespoedig, en die hoop uitgespreek dat bande tussen Afrika en China versterk kan word.